钦定古今图书集成/历象汇编/庶征典/第146卷
## 钦定古今图书集成/历象汇编/庶征典/第146卷

| 钦定古今图书集成 历象汇编 第一百四十六卷 |

| |

钦定《古今图书集成》，《历象汇编庶征典》

第一百四十六卷《目录》。

梦部纪事一

《庶征典》第一百四十六卷。

《史记·五帝本纪》：“黄帝举风后、力牧以治民。”〈注〉正义曰：
《帝王世纪》云：黄帝梦大风吹天下之尘垢皆去，又梦
人执千钧之弩，驱羊万群。帝寤而叹曰：“风为号令，执
政者也；垢去土后在也。天下岂有姓风名后者哉？夫
千钧之弩，异力者也；驱羊数万群，能牧民为善者也。
天下岂有姓力名牧者哉？”于是依二占而求之，得风
后于海隅，登以为相；得力牧于大泽，进以为将。黄帝
因著《占梦经》十一卷。

《河图》始开图，黄帝修德立义，天下大治，乃召天老而
问焉。余梦见两龙挺白，图即帝以授余于河之都。
《春秋纬》：“帝伐蚩尢，乃睡，梦西王母遣道人，披元狐之
裘，以符授之。”

《竹书纪年》：“尧有圣德，封于唐，梦攀天而上。高辛氏衰，
天下归之。”

舜耕于历梦，眉长于发遂登庸。

《拾遗记》：商之始也，有神女简狄游于桑野，见黑鸟遗
卵于地，有五色文作八百字，简狄拾之，贮以玉筐，覆
以朱绂，夜梦神母谓之曰：“尔怀此卵，即生圣子，以继
金德。”狄乃怀卵，一年而有娠，经十四月而生契，祚以
八百叶，卵之文也。虽遭旱厄，后嗣兴焉。

《竹书纪年》：“伊挚将应汤命，梦乘船过日月之傍。
汤将奉天命放桀，梦及天而舐之，遂有天下。”

《论衡吉验篇》：伊尹且生之时，其母梦人谓己曰：“臼出
水，疾东走，毋顾。”明旦视臼出水，即东走十里，顾其乡
皆为水矣。

《书经说命》：“王宅忧，亮阴三祀，既免丧，其惟弗言。”群臣
咸谏于王曰：“呜呼，知之曰明哲，明哲实作则，天子惟
君，万邦百家承式。”王言惟作命，不言，臣下罔攸禀令。
王庸作书以诰曰：以台正于四方，台恐德弗类，兹故
弗言。恭默思道，梦帝赉予良弼，其代予言。乃审厥象，
俾以形旁求于天下。说筑傅岩之野，惟肖，爰立作相，
王置诸其左右，命之曰：“朝夕纳诲，以辅台德。”

《拾遗记》：“傅说赁为赭衣者，舂于深岩以自给。梦乘云
绕日行筮，得利建侯之卦。岁馀，汤以玉帛聘为阿衡
河图稽命征太任，梦长人感己生文王。”

《竹书纪年》：“季历之妃曰太任，梦长人感己。”于《豕牢》
而生昌，是为周文王。龙颜虎肩，身长十尺，胸有四乳。
太王曰：“吾世当有兴者，其在昌乎？”季历之兄曰太伯，
知天命在昌，适越，终身不返。弟仲雍从之，故季历为
嗣以及昌。昌为西伯，作邑于丰。文王之妃曰太姒，梦
商庭生棘，太子发植梓树于阙间，化为松柏棫柞，以
告文王。文王币率群臣，与发并拜吉梦。

文王梦日月著其身。

《博物志》：太姒梦见商之庭产棘，乃小子发取周庭梓
树，树之于阙，闻梓化为松柏棫柞。觉，惊以告文王，文
王曰：“慎勿言冬日之阳，夏日之馀，不召而万物自来。
天道尚左，日月西移，地道尚右，水潦东流，天不享于
殷。自发之生，于今十年，禹羊在牧，水潦东流，天下飞
鸿满野，日之出地，无移照乎。”

《礼记·文王世子》：“文王有疾，武王不说，冠带而养。文王
一饭亦一饭，文王再饭亦再饭，旬有二日乃间。文王
谓武王曰：‘女何梦矣’？武王对曰：‘梦帝与我九龄’。文王
曰：‘女以为何也’？武王曰：‘西方有九国焉，君王其终抚
诸’？文王曰：‘非也。古者谓年龄齿亦龄也。我百尔九十，
吾与尔三焉’。”文王九十七而终，武王九十三而终。
《庄子田子方》篇：“文王观于臧，见一丈夫钓，而其钓莫
钧，非持其钧，有钧者也，常钧也。文王欲举而授之政，
而恐大臣父兄之弗安也；欲终而释之，而不忍百姓
之无天也。于是旦而属诸大夫曰：‘昔者寡人梦见良
人，黑色而𩑺，乘驳马而偏朱蹄，号曰：‘寓而政于臧丈
人，庶乎？民有瘳乎’？诸大夫蹴然曰：‘先君王也’’。”文王曰：
“然则卜之。”诸大夫曰：“先君之命，王其无它，又何卜焉？”
遂迎臧丈人而授之政。典法无更，偏令无出。三年，文
王观于国，则列士坏植散群，长官者不成德，斔斛不
敢入于四境。列士坏植散群，则尚同也；长官者不成
德，则同务也；斔斛不敢入于四境，则诸侯无二心也。
文王以为太师，北面而问曰：“政可以及天下乎？”臧丈
人昧然而不应，泛然而辞，朝令而夜遁，终身无闻。颜
渊问于仲尼曰：“文王其犹未耶？又何以梦为乎？”仲尼

《史记·晋世家》：唐叔虞者，周武王子而成王弟。初，武王
与叔虞母会，时梦天谓武王曰：“余命女，生子，名虞，余
与之唐。”及生子，文在其手曰“虞”，故遂因命之曰虞。
《封禅书》：秦文公东猎汧渭之间，卜居之而吉。文公梦
黄蛇自天下属地，其口止于鄜衍。文公问史敦，敦曰：
“此上帝之征，君其祠之。”于是作鄜畤，用三牲，郊祭白
帝焉。

《国语》：虢公梦在庙，有神人面白毛，虎爪执钺，立于西
阿。公惧而走。神曰：“无走。”帝命曰：“使晋袭于尔门。”公拜
稽首。觉，召史嚚占之，对曰：“如君之言，则蓐收也，天之
刑神也，天事官成。”公使囚之，且使国人贺梦。舟之侨
告其诸侯曰：“众谓虢亡不久，吾乃今知之。君不度，而
贺大国之袭于己，何瘳？吾闻之曰：‘大国道，小国袭焉，
曰服；小国敖，大国袭焉曰诛。民疾君之侈也，是以遂
于逆命。今嘉其梦，侈必展，是天夺之鉴而益其疾。民
疾其态，天又诳之。大国来诛，出令乃逆。宗国既卑，诸
侯远己，内外无亲，其谁云救之？吾不忍俟也’。”将行，以
其族适晋。六年，虢乃亡。

《左传》僖公二十八年，晋侯侵曹伐卫，楚人救卫。夏四
月，次于城濮。晋侯梦与楚子搏，楚子伏己而盬其脑，
是以惧。子犯曰：“吉。我得天，楚伏其罪，吾且柔之矣。”子
玉请战，晋师陈于莘北，楚师驰之，败绩。初，楚子玉自
为琼弁玉缨，未之服也。先战，梦河神谓己曰：“畀余，余
赐女孟诸之麋，勿致也，大心与？”子西使荣黄谏，勿听。
荣季曰：“死而利国，犹或为之，况琼玉乎？是粪土也，而
可以济师，将何爱焉？”勿听，出告二子曰：“非神败令尹，
令尹其不勤民，实自败也。”既败，王使谓之曰：“大夫若
入，其若申、息之老何？”子西、孙伯曰：“得臣将死。”二臣止
之曰：“君其将以为戮。”及《连谷》而死。

三十一年冬，狄围卫，卫迁于帝丘。卜曰：“三百年卫成
公梦康叔曰：‘相夺予享’。公命祀相。”甯武子不可，曰：“鬼
神非其族类，不歆其祀，杞鄫何事相之？不享于此久
矣，非卫之罪也，不可以间成王周公之命祀，请改祀
命。”

《国语》：晋成公之生也，其母梦神规其臀以墨，曰：“使有
晋国，三而畀驩之孙。”故名之曰黑臀。

《左传》：宣公三年冬，郑穆公卒。初，郑文公有贱妾曰燕
姞，梦天使与己兰，曰：“余为伯鯈，余而祖也，以是为而
子。”以兰有国香，人服媚之如是。既而文公见之，与之
兰而御之。辞曰：“妾不才，幸而有子，将不信，敢征兰乎？”
公曰：“诺。”生穆公，名之曰兰。公逐群公子，公子兰奔晋，
从晋文公伐郑。石癸曰：“吾闻姬、姞耦，其子孙必蕃。姞”，
吉人也，后稷之元妃也。今公子兰，姞甥也。天或启之，
必将为君，其后必蕃。先纳之，可以亢宠与？孔将、鉏侯
宣多纳之，盟于太宫而立之，以与晋平。穆公有疾，曰：
“兰死，吾其死乎？吾所以生也。”刈兰而卒。

十五年，魏武子有嬖妾，无子。武子疾，命颗曰：“必嫁是。”
疾病，则曰：“必以为殉。”及卒，颗嫁之，曰：“疾病则乱，吾从
其治也。”及《辅氏》之役，颗见老人结草以亢杜回，杜回
踬而颠，故获之。夜梦之曰：“余而所嫁妇人之父也。尔
用先人之治命，余是以报。”

《史记赵世家》：晋景公之三年，大夫屠岸贾欲诛赵氏。
初，赵盾在时，梦见叔带持要而哭，甚悲。已而笑，拊手
且歌。盾卜之兆，绝而后好赵。史援占之曰：“此梦甚恶，
非君之身，乃君之子。然亦君之咎。”至孙赵世将益衰。
屠岸贾者，始有宠于灵公。及至于景公，而贾为司寇，
将作难，乃治灵公之贼，以致赵盾，遍告诸将曰：“盾虽
不知，犹为贼首，以臣弑君，子孙在朝，何以惩罪？请诛
之。”韩厥曰：“灵公遇贼，赵盾在外，吾先君以为无罪，故
不诛。今诸君将诛其后，是非先君之意，而今妄诛，妄
诛谓之乱。臣有大事而君不闻，是无君也。”屠岸贾不
听。韩厥告赵朔趣亡，朔不肯，曰：“子必不绝赵祀，朔死
不恨！”韩厥许诺，称疾不出。贾不请，而擅与诸将攻赵
氏于下宫，杀赵朔、赵同、赵括、赵婴齐，皆灭其族。
《左传成公二年》：卫侯使孙良夫、石稷、甯相、向禽将侵
齐，与齐师遇。孙桓子如晋乞师，郤献子救之，师陈于
鞌，齐师败绩。韩厥梦子与谓己曰：“且辟左右。”故中御
而从齐侯。邴夏曰：“‘射其御者，君子也’。公曰：‘谓之君子
而射之，非礼也。射其左，越’”于车下；射其右，毙于车中。
《成公四年》，晋赵婴通于赵庄姬。五年春，原屏放诸齐。
婴曰：“我在，故栾氏不作；我亡，吾二昆其忧哉！且人各
有能有不能，舍我何害？”弗听。婴梦天使谓已：“祭余，余
福汝。”使问诸士贞伯，贞伯曰：“不识也。”既而告其人曰：
“神福仁而祸淫，淫而无罚福也祭，其得亡乎？”祭之之
明日而亡。

成公十年，晋侯梦大厉被发及地，搏膺而踊曰：“杀余
孙不义，余得请于帝矣。”坏大门及寝门而入。公惧，入
于室，又坏户。公觉，召桑田巫。巫言如梦。公曰：“何如？”曰：
“不食新矣。”公疾病，求医于秦，秦伯使医缓为之。未至，
公梦疾为二竖子，曰：“彼良医也，惧伤我，焉逃之。”其一曰：“居肓之上，膏之下，若我何？”医至，曰：“疾不可为也，在
肓之上，膏之下，攻之不可，达之不及，药不至焉，不可
为也。”公曰：“良医也。”厚为之礼而归之。六月丙午，晋侯
欲麦，使甸人献麦馈人。为之召桑田巫，示而杀之。将
食，张如厕，陷而卒。小臣有晨梦负公以登天，及日中，
负晋侯出诸厕，遂以为殉。

十六年，晋侯伐郑，楚子救郑。吕锜梦射月中之，退入
于泥。占之曰：“姬姓，日也；异姓，月也，必楚王也。射而中
之，退入于泥，亦必死矣。”及战，射共王中目。王召养由
基与之两矢，使射吕锜，中项，伏弢，以一矢复命。
十七年初，声伯梦涉洹，或与己琼瑰食之，泣而为《琼
瑰》盈其怀，从而歌之曰：“济洹之水，赠我以琼瑰。归乎
归乎”，琼瑰，盈吾怀乎？惧不敢占也。还自郑，壬申至于
《狸脤》，而占之，曰：“余恐死，故不敢占也。今众繁而从余
三年矣，无伤也。”言之之莫而卒。

襄公十八年秋，齐侯伐我北鄙。中行献子将伐齐，梦
与厉公讼，弗胜。公以戈击之，首队于前，跪而戴之，奉
之以走。见梗阳之巫皋。他日见诸道，与之言，同巫曰：
“今兹主必死，若有事于东方，则可以逞。”献子许诺。晋
侯伐齐。

《春秋孔演图》孔子母征在游大家之陂，睡，梦黑帝使
请己往，梦交语“女乳必于空桑之中”，觉则若感，生丘
于空桑之中。

《左传昭公四年》：初，穆子去叔孙氏及庚宗，遇妇人，使
私为食而宿焉。问其行，告之故，哭而送之。适齐，娶于
国氏，生孟丙。仲壬梦天压己，勿胜，顾而见人，黑而上
偻，深目而豭喙，号之曰：“牛助余”，乃胜之。旦而皆召，其
徒无之，且曰：“志之。”及宣伯奔齐，馈之。宣伯曰：“鲁以先
子之故，将存吾宗，必召女，召女何如？”对曰：“愿之久矣。”
鲁人召之，不告而归。既立所宿，庚宗之妇人献以雉，
问其姓，对曰：“余子长矣，能奉雉而从我矣。”召而见之，
则所梦也。未问其名，号之，曰“牛”，曰：“唯。”皆召其徒，使视
之，遂使为竖，有宠，长，使为政。公孙明知叔孙于齐归
未逆国，姜子明取之，故怒其子长，而后使逆之。田于
丘莸，遂遇疾焉。竖牛欲乱其室而有之。强与孟盟，不
可。叔孙为孟钟，曰：“尔未际飨大夫以落之。”既具，使竖
牛请日入勿谒。出命之日。及宾至，闻钟声。牛曰：“孟有
北妇人之客。”怒将往，牛止之。宾出，使拘而杀诸外。牛
又强与仲盟，不可。仲与公御《莱书》观于公，公与之环，
使牛入示之。入不示，出命佩之。牛谓叔孙：“见仲而何？”
叔孙曰：“何为？”曰：“不见，既自见矣，公与之环而佩之矣。”
遂逐之奔齐。疾急，命召仲牛许而不召。杜泄见，告之
饥渴，授之戈。对曰：“求之而至，又何去焉？”竖牛曰：“夫子
疾病，不欲见人。”使寘馈于个而退。牛弗进，则置虚。命
彻。十二月癸丑，叔孙不食，乙卯卒。牛立昭子而相之。
昭公七年，楚子成章华之台，愿与诸侯落之。大宰薳
启彊曰：“臣能得鲁侯。”薳《启彊》来召公，公将往，梦襄公
祖。梓慎曰：“君不果行。襄公之适楚也，梦周公祖而行。
今襄公实祖，君其不行。”子服惠伯曰：“行先君未尝适
楚，故周公祖以道之。襄公适楚矣，而祖以道。君不行
何之？”三月，公如楚。

郑子产聘于晋。晋侯有疾，韩宣子逆客，私焉，曰：“寡君
寝疾，于今三月矣。并走群望，有加而无瘳。今梦黄熊
入于寝门，其何厉鬼也？”对曰：“以君之明，子为大政，其
何厉之有？昔尧殛鲧于羽山，其神化为黄熊，以入于
羽渊，实为夏郊，三代祀之。晋为盟主，其或者未之祀
也乎？”韩子祀夏郊，晋侯有间，赐子产莒之二方鼎。
郑人相惊以《伯有》，曰：“伯有至矣。”则皆走，不知所往。铸
刑书之。岁二月，或梦伯有介而行，曰：“壬子，余将杀带
也。明年壬寅，余又将杀段也。”及壬子，驷带卒，国人益
惧。齐、燕平之月壬寅，公孙段卒，国人愈惧。其明月，子
产立公孙泄及良止以抚之，乃止。

卫襄公夫人姜氏无子，嬖人婤姶生孟絷。孔成子梦
康叔谓己：立元，余使羁之孙圉与史苟相之。史朝亦
梦康叔谓己：“余将命而子苟与孔烝，鉏之曾孙圉相
元。”史朝见成子，告之梦。梦协。晋韩宣子为政，聘于诸
侯之岁，婤姶生子，名之曰元。孟絷之足不良弱行，孔
成子以《周易》筮之曰：“元尚享卫国，主其社稷。”遇屯，又
“曰：‘余尚立絷，尚克嘉之’。”遇《屯》之《比》，以示史朝，史朝曰：
“元亨又何疑焉？”成子曰：“非长之谓乎？”对曰：“康叔名之
可谓长矣。孟非人也，将不列于宗，不可谓长。且其繇
曰：‘利建侯嗣，吉何建？建非嗣也。二卦皆云：‘子其建之’。
康叔命之，二卦告之。《筮》袭于梦，武王所用也。勿从何
为？弱足者居侯，主社稷，临祭祀，奉民人，事鬼神，从会
朝，又焉得居？各以所利，不亦可乎’？”故孔成子立灵公。
十二月癸亥，葬卫襄公。

昭公十一年，泉丘人有女，梦以其帷幕孟氏之庙，遂
奔僖子，其僚从之，盟于清丘之社，曰：“有子，无相弃也。”
僖子使助薳氏之簉，反自祲祥，宿于薳氏，生懿子及
南宫敬叔。于泉丘人，其僚无子，使字敬叔。

《昭公十七年》，晋侯使屠蒯如周，请有事于雒与三涂苌弘谓刘子曰：“客容猛，非祭也，其伐戎乎？陆浑氏甚
睦于楚，必是故也。君其备之。”乃警戎备。九月丁卯，晋
荀吴帅师涉自棘津，使祭史先用牲于雒。陆浑人勿
知，师从之。庚午，遂灭陆浑，数之以其贰于楚也。陆浑
子奔楚，其众奔甘鹿，周大获。宣子梦文公携荀吴而
授之陆浑，故使穆子帅师献俘于文宫。

二十五年秋九月，公孙于齐，次于阳州。冬十一月，宋
元公将为公故，如晋。梦太子栾即位于庙，己与平公
服而相之。旦，召六卿。公曰：“寡人不佞，不能事父兄，以
为二三子忧，寡人之罪也。若以群子之灵，获保首领
以殁，唯是楄柎所以藉干者，请无及先君。”仲几对曰：
“君若以社稷之故，私降昵宴，群臣勿敢知。若夫宋国
之法，死生之度，先君有命矣。群臣以死守之，勿敢失
队。臣之失职，常刑不赦。臣不忍其死。君命祇辱！”宋公
遂行。己亥，卒于曲棘。

三十一年十二月辛亥朔，日有食之。是夜也，赵简子
梦童子裸而转以歌。旦占诸史墨曰：“吾梦如是，今而
日食，何也？”对曰：“六年及此月也，吴其人郢乎？终亦弗
克。入郢必以庚辰日，月在辰尾。庚午之日，日始有谪，
火胜金，故弗克。”

《晏子》，景公举兵将伐宋，师过泰山，公梦见二丈夫立
而怒，其怒甚盛。公恐，觉，辟门，召占梦者至。公曰：“今夕
吾梦二丈夫立而怒，不知其所言，其怒甚盛，吾犹识
其状，识其声。占梦者曰：‘师过泰山而不用事，故泰山
之神怒也。请趣召祝史祠乎泰山则可’。”公曰：“诺。”明日，
晏子朝见公，告之如占梦之言也。公曰：“占梦者之言
曰：‘师过泰山而不用事，故泰山之神怒也’。今使人召
祝史祠之。”晏子俯，有间，对曰：“‘占梦者不识也。此非泰
山之神，是宋之先汤与伊尹也’。公疑以为泰山神。”晏
子曰：“公疑之，则婴请言汤、伊尹之状也。汤质晳而长
颜以髯，《兑》上《丰下》，倨身而扬声。公曰：‘然，是已；伊尹黑
而短，蓬而髯，《丰》上《兑下》，偻身而下声’。”公曰：“然，是已，今
若何？”晏子曰：“夫汤，太甲、武丁、祖乙，天下之盛君也，不
宜无后。今惟宋耳，而公伐之”，故汤。伊尹怒，请散师以
平宋；景公不用，终伐宋。《晏子》曰：“伐无罪之国，以怒，明
神不易行，以续蓄，进师以近过，非婴所知也。师若果
进，军必有殃。军进再舍，鼓毁将殪。公乃辞乎？”晏子散
师，不果伐宋。

《说苑》：景公畋于梧丘，夜犹早，公姑坐睡，而梦有五丈
夫北面幸庐，称无罪焉。公觉，召晏子而告其所梦。公
曰：“我其尝杀不辜，诛无罪邪？”晏子对曰：“‘昔者先君灵
公畋五丈夫罟而骇兽，故杀之，断其头而葬之，命曰
五丈夫之丘’。此其地邪！”公令人掘而求之，则五头同
穴而存焉。公曰：“嘻！”令吏葬之。国人不知其梦也，曰：“君
悯白骨，而况于生者乎？不遗馀力矣，不释馀知矣。”故
曰：“人君之为善易矣。”

《晏子》，景公病，水卧十数日，夜梦与二日𩰚，不胜。晏子
朝，公曰：“夕者梦与二日𩰚，而寡人不胜，我其死乎？”晏
子对曰：“请召占梦者出。”使人以车迎占梦者至，曰：“曷
为见召？”晏子曰：“夜者公梦二日与公𩰚，不胜。”公曰：“寡
人死乎？故请君占梦，是所为也。”占梦者曰：“请反其书。”
晏子曰：“毋反书。公所病者阴也，日者阳也。一阴不胜
二阳，故病将已。”以是对。占梦者入，公曰：“寡人梦与二
日𩰚而不胜，寡人死乎？”占梦者对曰：“公之所病阴也，
日者阳也，一阴不胜二阳。公病将巳。”居三日，公病大
愈。公且赐占梦者，占梦者曰：“此非臣之力，晏子教臣
也。”公召晏子，且赐之。晏子曰：“占梦者以占之言对，故
有益也。使臣言之，则不信矣。此占梦之力也，臣无功
焉。”公两赐之曰：“以《晏子》不夺人之功，以占梦者不蔽
人之能”，

《庄子·外物篇》：宋元君夜半而梦人被发窥阿门曰：“予
自宰路之渊，予为清江使，河伯之所，渔者余且得予。”
元君觉，使人占之曰：“此神龟也。”君曰：“渔者有余且乎？”
左右曰：“有。”君曰：“令余且会朝。”明日，余且朝，君曰：“‘渔何
得’？对曰：‘且之网得白龟焉，其圆五尺。君曰：‘献若之龟’。
龟至，君再欲杀之，再欲活之，心疑卜之曰：‘杀龟以卜
吉’’。”乃刳龟，七十二钻而无遗䇲。仲尼曰：“神龟能见梦
于元君，而不能避余且之网。知能七十二钻而无遗
䇲，不能避刳肠之患。”

《史记扁鹊传》：晋昭公时，诸大夫彊而公族弱，赵简子
为大夫，专国事。简子疾五日不知人，大夫皆惧，于是
召扁鹊，扁鹊入视病，出，董安于问扁鹊，扁鹊曰：“血脉
治也，而何怪？昔秦穆公尝如此，七日而寤。寤之日，告
公孙支与子舆曰：‘我之帝所甚乐，吾所以久者，适有
所学也’。帝告我：‘晋国且大乱，五世不安。其后将霸，未
老而死，霸者之子且令而国，男女无别。公孙支书而
藏之，《秦策》于是出。夫献公之乱，文公之霸，而襄公败
秦师于殽而归纵淫，此子之所闻。今主君之病与之
同，不出三日必间，间必有言也’。”居二日半，简子寤，语
诸大夫曰：“我之帝所甚乐，与百神游于钧天广乐，九
奏万舞，不类三代之乐，其声动心。有一熊欲援我，帝命我射之，中熊，熊死。有罴来，我又射中罴，罴死。帝甚
喜，赐我二笥，皆有副。吾见儿在帝侧，帝属我一翟犬，
曰：‘及而子之壮也，以赐之。帝告我：‘晋国且世衰，七世
而亡，嬴姓将大败周人于范魁之西，而亦不能有也’’。”
董安于受言，书而藏之，以《扁鹊言》告简子，简子赐扁
鹊田四万亩。

《韩非子内储说上篇》：卫灵公之时，弥子瑕有宠，专于
卫国。侏儒有见公者曰：“臣之梦践矣。”公曰：“何梦？”对曰：
“‘梦见灶，为见公也’。公怒曰：‘吾闻见人主者梦见日，奚
为见寡人而梦见灶’？对曰：‘夫日兼烛天下，一物不能
当也；人君兼烛一国，一人不能拥也。故将见人主者
梦见日。夫灶，一人炀焉，则后人无从见矣。今或者一’”
人有炀君者乎？则臣虽梦见灶，不亦可乎？
《左传哀公七年》：宋人围曹。郑桓子思曰：“宋人有曹，郑
之患也，不可以不救。”冬，郑师救曹，侵宋。初，曹人或梦
众君子立于社宫而谋亡曹。曹叔振铎请待公孙彊，
许之。旦而求之曹无之。戒其子曰：“我死，尔闻公孙彊
为政，必去之。”及曹伯阳即位，好田弋。曹鄙人公孙彊
好弋，获白雁献之，且言田弋之说。说之因访政事，大
悦之，有宠，使为司城以听政。梦者之子乃行彊，言霸
说于曹伯，曹伯从之，乃背晋而奸宋，宋人伐之，晋人
不救。筑五邑于其郊，曰：黍丘、揖丘、大城、锺邗。

八年春，宋公伐曹，将还，褚师子肥殿。曹人诟之，不行，
师待之。公闻之，怒，命反之，遂灭曹。执曹伯及《司城彊》
以归，杀之。

《礼记·檀弓》：孔子早作，负手曳杖，消摇于门，歌曰：“泰山
其颓乎！梁木其坏乎！哲人其萎乎！”既歌而入，当户而
坐。子贡闻之，曰：“泰山其颓，则吾将安仰？梁木其坏，哲
人其萎，则吾将安放？夫子殆将病也。”遂趋而入。夫子
曰：“赐，尔来何迟也？夏后氏殡于东阶之上，则犹在阼
也。殷人殡于两楹之间，则与宾主夹之也。周人殡于
西阶之上，则犹宾之也。而丘也，殷人也。予畴昔之夜，
梦坐奠于两楹之间。夫明王不兴，而天下其孰能宗
予？予殆将死也。”盖寝疾七日而没。

《越绝书》：吴王夫差兴师伐越，败兵就李，大风发狂，日
夜不止，车败马失，骑士堕死，大船陵居，小船没水。吴
王曰：“寡人昼卧，梦见井嬴溢，大与越争彗，越将埽我，
军其凶乎？孰与师还？”此时越军大号，夫差恐越军入，
惊骇子胥曰：“王其勉之哉！越师败矣。臣闻井者人所
饮，溢者食有馀。越在南火，吴在北水，水制火，王何疑”
乎风北来助吴也？昔者武王伐纣时，彗星出而兴。周
武王问太公曰：“臣闻以彗𩰚倒之则胜。胥闻灾异或
吉或凶，物有相胜，此乃其证。愿大王急行”，是越将凶，
吴将昌也。

《吴越春秋》：吴王兴九郡之兵，将与齐战，道出胥门，因
过姑苏之台而得梦。及寤而起，其心恬然怅焉。乃命
太宰嚭告曰：“寡人昼卧有梦，觉而恬然怅焉，请占之，
得无所忧哉？梦入章明宫，见两䥶蒸而不炊，两黑犬
嗥以南，嗥以北，两䥶殖吾宫墙，流水汤汤，越吾宫堂，
后房鼓震箧箧有锻工，前园横生梧桐，子为寡人占
之。”太宰嚭曰：“美哉，王之兴师伐齐也！臣闻：章者，德锵
锵也；明者，破敌声闻，功朗明也；两䥶蒸而不炊者，大
王圣德，气有馀也；两黑犬嗥以南，嗥以北者，四夷已
服，朝诸侯也；两䥶殖宫墙者，农夫就成，田夫耕也；汤
汤越宫堂者，邻国贡献，财有馀也；后房箧箧鼓震有
锻工者，宫女悦乐，琴瑟和也；前园横生梧桐”者，乐府
鼓声也。吴王大悦，而其心不已，召王孙骆问曰：“寡人
忽昼梦为予陈之。”王孙骆曰：“臣鄙浅于道，不能博大，
今王所梦，臣不能占。其有所知者，东掖门亭长长城
公弟公孙圣。圣为人，少而好游，长而好学，多见博观，
知鬼神之情状，愿王问之。”王乃遣王孙骆往请。公孙
圣曰：“吴王昼卧姑胥”之台，忽然感梦，觉而怅然，使子
占之，急诣姑胥之台。公孙圣伏地而泣，有顷而起，其
妻从旁谓圣曰：“子何性鄙？希睹人主，卒得急召，涕泣
如雨。”公孙圣仰天叹曰：“悲哉，非子所知也！今日壬午，
时加南方，命属上天，不得逃亡，非但自哀，诚伤。”吴王
妻曰：“子以道自达于主，有道当行，上以谏王，下以约
身，今闻急召，忧感溃乱，非贤人所宜。”公孙圣曰：“愚哉，
女子之言也！吾受道十年，隐身避害，欲绍寿命，不意
卒得急召，中世自弃，故悲与子相离耳。”遂去诣姑胥
台。吴王曰：“寡人将北伐齐鲁，道出胥门，过姑胥之台，
忽然昼梦，子为占之，其言吉凶？”公孙圣曰：“臣不言身
名全，言之必死百段于王前。”然忠臣不顾其躯，乃仰
天叹曰：“臣闻好船者必溺，好战者必亡。臣好直言，不
顾于命，愿王图之。臣闻：章者，战不胜，败走傽偟也；明
者，去昭昭，就冥冥也；入门见䥶蒸而不炊者，大王不
得火食也；两黑犬，嗥以南，嗥以北者，黑者阴也，北者
匿也，两”“殖宫墙”者，越军入吴国，伐宗庙，掘社稷也；
“流水汤汤越宫堂者，宫空虚也；后房鼓震箧箧者，坐
太息也；前园横生梧桐者，梧桐心空，不为用器，但为
盲僮与死人俱葬也。愿大王按兵修德，无伐齐，则可销也。”遣下吏太宰嚭、王孙骆解冠帻，肉袒徒跣，稽首
谢于勾践：“国可安存也，身可不死矣！”吴王闻之，索然
作怒，乃曰：“吾天之所生，神之所使。”顾力士石番以铁
锤杀之。圣乃仰头向天而言曰：“吁嗟，天知吾之冤乎？
忠而获罪，身死无辜，无葬。我以为直者，不如相随为
柱，提我至深山，后世相属为声响。”于是吴王乃使门
人提之蒸丘：“豺狼食汝肉，野火烧汝骨，东风数至，飞
扬汝骸。骨肉糜烂，何能为声响哉？”太宰嚭趋进曰：“贺
大王，喜，灾已灭矣！”因举行觞，兵可以行。吴王乃使太
宰嚭为右校，司马王孙骆为左校，乃从勾践之师伐
齐。二十三年十月，越王复伐吴，吴国困不战，士卒分
散，城门不守，遂屠吴。吴王率群臣遁去，昼驰夜走，三
日三夕，达于秦馀杭山，胸中愁忧，目视茫茫，行步猖
狂，腹馁口饥，顾得生稻而食之，伏地而饮水，顾左右
曰：“此何名也？”对曰：“是生稻也。”吴王曰：“是公孙圣所言
不得火食，走傽偟也。”王孙骆曰：“饱食而去”，前有胥山，
西坂中可以匿，止王行有顷，因得生瓜，已熟，吴王掇
而食之，谓左右曰：“何冬而生瓜近道人不食何也？”左
右曰：“谓粪种之物，人不食也。”吴王曰：“何谓粪种？”左右
曰：“盛夏之时，人食生瓜，起居道旁，子复生秋霜，恶之，
故不食。”吴王叹曰：“子胥所谓且食者也。”谓太宰嚭曰：
“吾戮公孙圣，投胥山之巅，吾以畏责天下之惭，吾足
不能进，心不能往。”太宰嚭曰：“死与生，败与成，故有避
乎？”王曰：“然。曾无所知乎？子试前呼之，圣在，当即有应。”
吴王止秦馀杭山，呼曰：“公孙圣！”三反呼，圣从山中应
曰：“公孙圣。”三呼三应，吴王仰天呼曰：“寡人岂可返乎？
寡人世世得圣也！”须臾，越兵至，三围吴。范蠡在中行，
左手提鼓，右手操枹而鼓之。吴王书其矢而射种、蠡
之军。辞曰：“吾闻狡兔以死，良犬就烹。敌国如灭，谋臣
必亡。今吴病矣，大夫何虑乎？”大夫种相国蠡急而攻
大夫种书矢射之曰：“上天苍苍，若存若亡。越君勾践，
下臣种敢言之。昔天以越赐吴，吴不肯受，是天所反。
勾践敬天而功，既得返国，今上天报越之功，敬而受
之，不敢忘也。且吴有大过六，以至于亡，王知之乎？”有
忠臣伍子胥，忠谏而身死，大过一也；公孙圣直说而
无功，大过二也；太宰嚭愚而佞，言轻而谗谀，妄语恣
口，听而用之，大过三也。夫齐晋无返逆行，无僭侈之
过，而吴伐二国，辱君臣，毁社稷，大过四也。且吴与越，
同音共律，上合星宿，下共一理，而吴侵伐，大过五也。
昔越亲戕吴之前王，罪莫大焉，而幸伐之，不从天命，
而弃其仇，后为大患，大过六也。越王谨上。“青天，敢
不如命。”大夫种谓越君曰：“中冬气定，天将杀戮，不行，
天杀反受其殃。”越王敬拜曰：“诺。今图吴王，将为何如？”
大夫种曰：“君被《五胜》之衣，带步光之剑，仗屈卢之矛，
瞑目大言以执之。”越王曰：“诺。”乃如大夫种辞。吴王曰：
“诚以今日闻命。”言有顷，吴王不自杀。越王复使谓曰：
“何王之忍辱厚耻也？世无万岁之君，死生一也，今子
尚有遗荣，何必使吾师众加刃于王？”吴王仍未肯自
杀，勾践谓种蠡曰：“二子何不诛之？”种蠡曰：“臣人臣之
位，不敢加诛于人主，愿主急而命之，天诛当行，不可
久留。”越王复瞑目怒曰：“死者人之所恶，恶者无罪于
天，不负于人，今君抱《六过》之罪，不知愧辱，而欲求生，
岂不鄙哉？”吴王乃太息四顾而望，言曰：“诺。”乃引剑而
伏之死。

《左传哀公十六年》，卫侯占梦，嬖人求酒于大叔僖子，
不得，与十人比而告公曰：“君有大臣在西南隅，弗去，
惧害。”乃逐大叔遗，遗奔晋。

卫侯谓浑良夫曰：“吾继先君而不得其器，若之何？”良
夫代执火者而言曰：“疾与亡君皆君之子也，召之而
择材焉，可也；若不材，器可得也。”竖告大子，大子使五
人舆豭从己，劫公而强盟之，且请杀良夫。公曰：“其盟
免三死。”曰：“请三之后，有罪杀之。”公曰：“诺哉！”

十七年，卫侯梦于北宫，见人登昆吾之观，被发北面
而噪曰：“登此昆吾之虚，绵绵生之瓜，余为浑良夫，叫
天无辜。”公亲筮之，胥弥赦占之，曰：“不害。”与之邑。寘之
而逃，奔宋。卫侯贞卜其繇，曰：“如鱼竀尾，衡流而方羊
裔焉。大国灭之将亡，阖门塞窦。”乃自后逾。冬十月，晋
复伐卫，入其郛。将入城，简子曰：“止。叔向有言曰：‘怙乱
灭国者无后’。”卫人出庄公而与晋平。晋立襄公之孙
般师而还。十一月，卫侯自鄄入，般师出。初，公登城以
望，见戎州，问之以告。公曰：“我姬姓也，何戎之有焉？”翦
之。公使匠久，公欲逐石圃，未及而难作。辛巳，石圃因
匠氏攻公，公阖门而请，弗许。逾于北方而队，折股。戎
州人攻之。大子疾、公子青逾从公，戎州人杀之，公入
于戎州己氏。初，公自城上见己氏之妻发美，使髡之，
以为《吕姜髢》。既入焉，而示之璧，曰：“活我，吾与女璧。”己
氏曰：“杀女，璧其焉往？”遂杀之，而取其璧。

二十六年，宋景公无子，取公孙周之子，得与启，畜诸
公宫，未有立焉。于是皇缓为右师，皇非我为大司马，
皇怀为司徒，灵不缓为左师，乐茷为司城，乐朱鉏为
大司寇。六卿三族降，听政，因大尹以达。大尹常不告而以其欲称君命以令，国人恶之。司城欲去大尹，左
师曰：“纵之使盈，其罪重而无基，能无敝乎？”冬十月，公
游于空泽。辛巳，卒于连中。大尹兴空泽之士千甲，奉
公自空桐入，如沃宫，使召六子，曰：“闻下有师，君请六
子画。”六子至，以甲劫之，曰：“君有疾病，请二三子盟。”乃
盟于少寝之庭，曰：“无为公室，不利。”大尹立。启奉丧，殡
于大宫，三日而后，国人知之。司城茷使宣言于国曰：
“大尹惑蛊其君而专其利。今君无疾而死，死又匿之，
是无他矣，大尹之罪也。”得梦启北首而寝于卢门之
外，已为乌而集于其上，咮加于南门，尾加于桐门，曰：
“余梦美，必立”大尹。谋曰：“我不在盟，无乃逐我，复盟之
乎？”使祝为载书。六子在唐盂。将盟之，祝襄以《载书》告：
“皇非我，皇非我”，因子潞门、尹得、左师谋曰：“民与我逐
之乎？”皆归，授甲，使徇于国曰：“大尹惑蛊其君，以陵虐
公室，与我者救君者也。”众曰：“‘与之’。大尹徇曰：‘戴氏、皇
氏将不利公室，与我者无忧不富’。”众曰：“无别。”戴氏、皇
氏欲伐公。乐得曰：“‘不可。彼以陵公有罪，我伐公则甚
焉’。使国人施于大尹，大尹奉启以奔楚，乃立得司城
为上卿，盟曰：‘三族共政，无相害也’。”
《史记·赵世家》：“武灵王游”大陵，他日王梦见处女鼓琴
而歌诗曰：“美人荧荧兮，颜若苕之荣。命乎命乎，曾无
我嬴。”异日王饮酒乐，数言所梦，想见其状。吴广闻之，
因夫人而内其女娃嬴，孟姚也。孟姚甚有宠于王，是
为惠后。

《琅嬛记》：仓公梦游蓬莱山，见宫室崔嵬，金碧璀璨，光
辉射目。忽一童子以杯水进，仓公饮毕，五内寒彻，仰
首见殿榜曰“上池仙馆”，始知所饮乃上池水也，由是
神于诊脉。

《史记始皇本纪》：始皇梦与海神战，如人状。问占梦博
士曰：“水神不可见，以大鱼蛟龙为候。今上祷祠备谨，
而有此恶神，当除去而善神可致。”乃令入海者赍捕
巨鱼具，而自以连弩候大鱼出射之。自琅琊北至荣
成山，弗见。至之，罘见巨鱼，射杀一鱼，遂并海，西至平
原津而病。

二世梦白虎啮其左骖马，杀之，心不乐，怪问占梦，卜
曰：“泾水为祟。”二世乃斋于望夷宫，欲祠泾、沈四白马，
使使责让高以盗贼事。高惧，乃阴与其婿咸阳令阎
乐、其弟赵成谋发，卒至望夷宫，麾兵进，二世自杀。
《汉书高祖本纪》：高祖姓刘氏，母媪，尝息大泽之陂，梦
与神遇，是时雷电晦冥，父太公往视，则见交龙于上。
已而有娠。遂产高祖。

《史记外戚世家》：“薄太后父，吴人，姓薄氏。秦时与故魏
王宗家女魏媪通，生薄姬。而薄父死山阴，因葬焉。及
诸侯畔秦，魏豹立为魏王，而魏媪内其女于魏宫。媪
之许负所，相相薄姬，云当生天子。是时项羽方与汉
王相距荥阳，天下未有所定。豹初与汉击楚，及闻许
负言，心独喜，因背汉而畔。中立，更与楚连和。汉使曹”
参等击虏魏王豹，以其国为郡，而薄姬输织室。豹已
死，汉王入织室，见薄姬有色，诏内后宫，岁馀不得幸。
始，姬少时，与管夫人、赵子儿相爱，约曰：“先贵无相忘。”
已而管夫人、赵子儿先幸汉王，汉王坐河南宫成皋
台，此两美人相与笑，薄姬初时约。汉王闻之，问其故，
两人具以实告汉王。汉王心惨然怜薄姬，是日召而
幸之。薄姬曰：“昨暮夜，妾梦苍龙据吾腹。”高帝曰：“此贵
征也，吾与女遂成之。”一幸生男，是为代王。

《汉书邓通传》：“通，蜀郡南安人也，以濯船为黄头郎。文
帝尝梦欲上天，不能，有一黄头郎推上天，顾见其衣
尻带后穿，觉而之渐台，以梦中阴目求推者郎，见邓
通，其衣后穿，梦中所见也。召问其名姓，姓邓，名通。邓
犹登也。文帝甚悦，尊幸之，日日异。通亦愿谨，不好外
交，虽赐洗沐，不欲出。于是文帝赏赐通钜万以十数”，
官至上大夫。

《史记外戚世家》：“王太后母臧儿。臧儿者，故燕王臧荼
孙也。臧儿嫁为槐里王仲妻，生男曰信与两女。而仲
死，臧儿更嫁长陵田氏，生男蚡、胜。臧儿长女嫁为金
王孙妇，生一女矣。而臧儿卜筮之，曰：‘两女皆当贵’。因
欲奇两女，乃夺金氏。金氏怒，不肯予决，乃内之太子
宫。太子幸爱之，生三女一男。男方在身时，王美人梦”
日入其怀。以告太子。太子曰：“此贵征也。”未生而孝文
帝崩。孝景帝即位，王夫人生男〈注〉《索隐》曰：即武帝也。
《汉武故事》云，帝以乙酉年七月七日生于猗兰殿。
《汉武帝内传》，汉孝武皇帝，景帝子也。未生之时，景帝
梦一赤彘从云中下，直入崇芳阁。景帝觉而坐阁下，
果有赤龙如雾，来蔽户牖。召占者姚翁以问之，翁曰：
“吉祥也。”旬馀，景帝梦神女捧日以授王夫人，夫人吞
之，十四月而生武帝。景帝曰：“吾梦赤气化为赤龙，占
者以为吉，可名之吉。”

《物类相感志》：汉广川王好发冢，因发栾书冢，其棺柩
皿器悉毁烂，有白狐见人惊走，王乃逐之不得，伤其
右脚。尔夕王梦一丈夫，眉须尽白，谓王曰：“何故伤吾
龙胆？”以杖叩王左脚，觉创痛，至死不差《西京杂记》：扬雄读书，有人语之曰：“毋为自苦，元故难
传。”忽然不见。雄著《太元经》，梦吐凤凰，集元之上，顷而
灭。

董仲舒梦蛟龙入怀，乃作《春秋繁露》词：

《容斋续笔》：汉武帝尝昼寝，梦木人数千持杖欲击，已
乃惊寤，因是体不平，遂若忽忽善忘。

《树萱录》：“王吉夜梦一蟛蜝在都亭作人语曰：‘我翌日
当舍此’。吉觉异之，使人于都亭候之。司马长卿至，吉
曰：‘此人文章横行一世，天下因呼蟛蜝为长卿。卓文
君。一生不食蟛蜝’。”
《抱朴子·内篇论仙篇》按《汉禁中起居注》云：“‘少君之将
去也，武帝梦与之共登嵩山，半道，有使者乘龙持节，
从云中下，云：上帝请少君’。帝觉，以”语左右曰：“如我之
梦，少君将舍我去矣。”数日而少君称病死。

《汉书昌邑王贺传》：“贺既即位，王梦青蝇之矢，积西阶
东，可五六石，以屋版瓦覆。发视之，青蝇矢也。以问郎
中令遂，遂曰：‘《诗》不云乎？‘营营青蝇，止于藩。恺悌君子，
毋信谗言’。陛下左侧谗人众多，如是，青蝇恶矣。宜进
先帝大臣子弟亲近以为左右。如不忍昌邑故人信
用谗谀，必有凶咎，愿诡祸为福，皆放逐之，臣当先逐
矣’。”贺不用其言，卒至于废。

《霍光传》：光薨，子禹嗣为博陆侯。太夫人显梦第中井
水溢流庭下，灶居树上。又梦大将军谓显曰：“知捕儿
不？亟下捕之。”禹梦车骑声正讙，来捕禹，举家忧愁。
《桓谭新论》：成帝幸甘泉，诏扬子云作赋，倦卧，梦其五
脏出在地，以手收内入，觉太少气，一年卒。

博士弟子韩生，遭三夜有奇梦，来以问人，人教晨起
厕中祝之。三旦人告以为祝诅，捕治，数日死。

《汉书王莽传》：莽梦长乐宫铜人五枚起立，莽恶之，念
铜人铭有“皇帝初兼天下”之文，即使尚方工镌灭所
梦铜人膺文。又感汉高庙神灵，遣虎贲武士入高庙，
拔剑，四面提击斧，坏户牖桃汤赭鞭鞭洒
车，校尉居其中。又令中军北垒居高寝。

《后汉书公孙述传》：述梦有人语之曰：“八厶子系，十二
为期。”觉，谓其妻曰：“虽贵而祚短，若何？”妻对曰：“朝闻道，
夕死尚可，况十二乎？”会有龙出其府殿中，夜有光耀，
述以为符瑞，因刻其掌，文曰：“公孙帝。”建武元年四月，
遂自立为天子，号成家，色尚白，建元曰龙兴元年。
《蔡茂传》：茂代戴涉为司徒。茂初在广汉，梦坐大殿极
上有三穗禾茂，跳取之，得其中穗，辄复失之。以问主
簿郭贺，贺离席。庆曰：“大殿者，宫府之形象也。极而有
禾，人臣之上禄也。取中穗，是中台之位也，于字禾失
为秩。虽曰失之，乃所以得禄秩也。衮职有阙，君其补
之。”旬月而茂征焉。乃辟贺为掾。

《冯异传》：诸将劝光武即帝位，光武乃召异问四方动
静。异曰：“三王反叛，更始败亡，天下无主，宗庙之忧在
于大王。宜从众议，上为社稷，下为百姓。”光武曰：“我昨
夜梦乘赤龙上天，觉悟心中动悸。”异因下席再拜贺
曰：“此天命发于精神，心中动悸，大王重慎之性也。”异
遂与诸将定议，上尊号。

《马皇后纪》：显宗即位，以后为贵人。永平三年春，有司
奏立长秋宫，帝未有所言。皇太后曰：“马贵人德冠后
宫，即其人也。”遂立为皇后。先是数日，梦有小飞虫无
数赴著身，又入皮肤中，而后飞出。既正位宫闱，愈自
谦肃。

《邓皇后纪》：后尝梦扪天荡荡正青，若有锺乳状，乃仰
嗽饮之。以讯诸占梦，言尧梦攀天而上，汤梦及天而
咶之，斯皆圣王之前占，吉不可言。又相者见后，惊曰：
“此成汤之法也。”家人窃喜而不敢宣。

《搜神记》：后汉张奂为武威太守，其妻梦帝与印绶登
楼而歌，觉以告奂，奂令占之曰：“夫人方生男，后临此
郡，命终此楼。”后生子猛，建安中，果为武威太守，杀刺
史，邯郸商州兵围急，猛耻见擒，乃登楼自焚而死。
汉灵帝梦见桓帝怒曰：“宋皇后有何罪过，而听用邪
孽，使绝其命？渤海王悝既巳自贬，又受诛毙，今宋氏
及悝，自诉于天，上帝震怒，罪在难救。”梦殊明察。帝既
觉而恐，寻亦崩

《独异志》《武陵记》曰：后汉马融勤学，梦见一林花如绣
锦，梦中摘此花食之。及寤，见天下文词，无所不知，时
人号为“绣囊。”

《诚斋杂记》：郑元师马融，三载无闻，融遣还元，过树阴
下假寝，梦一人以刀开其心，谓曰：“子可学矣。”于是寤
而即返，遂洞精典籍。

《后汉书王逸传》：“逸子延寿，有隽才，曾有异梦，意恶之，
乃作《梦赋》以自厉。后溺水死，时年二十馀。”

《郑元传》：“建安五年春，梦孔子告之曰：‘起，起！今年岁在
辰，来年岁在巳。既寤，以谶合之，知命当终。有顷，寝疾。
时袁绍与曹操相拒于官渡，令其子谭遣使逼元随
军，不得已，载病到元城县，疾笃不进。其年六月卒’。”
《蜀志蒋琬传》：“琬除广都长，先主常因游观，奄至广都，
见琬众事不理，时又沈醉，先主大怒，将加罪戮。军师将”军诸葛亮请曰：“蒋琬社稷之器，非百里之才也。其
为政以安民为本，不以修饰为先，愿主公重加察之。”
先主雅敬亮，乃不加罪，仓卒但免官而已。琬见推之
后，夜梦有一牛头在门前，流血滂沱，意甚恶之，呼问
占梦赵直，直曰：“夫见血者，事分明也。牛角及鼻，公字
之象。君位必当至公，大吉之征也。”顷之为什邡令。后
诸葛亮卒，以琬为尚书令。

《魏延传》：建兴十二年，诸葛亮出北谷口，延为前锋，出
亮营十里，延梦头上生角，以问占梦赵直，直诈延曰：
“夫麒麟有角而不用，此不战而贼欲自破之象也。”退
而告人曰：“角之为字，刀下用也。头上用刀，其凶甚矣。”
秋，亮病，因密与长史杨仪，司马费袆，护军姜维等作
身殁之后退军节度，令延断后，姜维次之，若延或不
“从命，军便自发。”亮适卒，秘不发丧。仪令袆往揣延意
指。延曰：“丞相虽亡，吾自见在府亲官属，便可将丧还
葬，吾自当率诸军击贼，云何以一人死废天下之事
邪！且魏延何人，当为杨仪所部勒，作断后将乎！”因与
袆共作行留部分，令袆手书与己连名，告下诸将。袆
绐延曰：“当为君还解杨长史。长史文吏，稀更军事，必
不违命也。”袆出门驰马而去。延寻悔，追之，已不及矣。
延遣人觇仪等，遂使欲案亮成规，诸营相次引军还。
延大怒，率所领径先南归，所过烧绝阁道，延、仪各相
表叛逆。一日之中，羽檄交至。后主以问侍中董允、留
府长史蒋琬，琬、允咸保仪疑延、仪等槎山通道，昼夜
兼行，亦继延后。延先至，据南谷口，遣兵逆击。仪等令
何平在前御延，平叱延先登曰：“公亡，身尚未寒，汝辈
何乃尔！”延士众知曲在延，莫为用命，军皆散，延独与
其子数人逃亡，奔汉中。仪遣马岱追斩之。

《益都耆旧传》：何祗梦桑生井中，赵直占曰：“桑非井中
之物，桑字四十八，君寿恐不过此。”祗年四十八而卒。
《晋书。宣帝纪》：魏武帝梦三马同食一槽，甚恶焉。因谓
太子丕曰：“司马懿非人臣也，必预汝家事。”太子素与
帝善，每相全佑，故免。

《魏志周宣传》：“宣字孔和，乐安人也，为郡吏，太守杨沛
梦人曰：‘八月一日，曹公当至，必与君杖，饮以药酒。使
宣占之。是时黄巾贼起，宣对曰：‘夫杖起弱者，药治人
病。八月一日，贼必除灭’。至期，贼果破。后东平刘桢梦
蛇生四足，穴居门中，使宣占之，宣曰：‘此为国梦，非君
家之事也，当杀女子而作贼者’。顷之，女贼郑姜遂俱’”
夷讨。以蛇，女子之祥，足非蛇之所宜故也。文帝问宣
曰：“吾梦殿屋两瓦堕地，化为双鸳鸯，此何谓也？”宣对
曰：“后宫当有暴死者。”帝曰：“吾诈卿耳。”宣对曰：“夫梦者，
意耳，苟以形言，便占吉凶。”言未毕，而黄门令奏宫人
相杀。无几帝复问曰：“我昨夜梦青气自地属天。”宣对
曰：“天下当有贵女子冤死。”是时帝已遣使赐甄后玺
书，闻宣言而悔之，遣人追使者，不及。帝复问曰：“吾梦
摩钱文，欲令灭而更愈明，此何谓邪？”宣怅然不对。帝
重问之，宣对曰：“此自陛下家事，虽意欲尔，而太后不
听，是以文欲灭而明耳。”时帝欲治弟植之罪，偪于太
后，但加贬爵，以宣为中郎属。太史尝有问宣曰：“吾昨
夜梦见刍狗，其占何也？”宣答曰：“君欲得美食耳。”有顷
出行，果遇丰膳。后又问宣曰：“昨夜复梦见刍狗，何也？”
宣曰：“君欲堕车折脚，宜戒慎之。”顷之，果如宣言。后又
问宣：“复梦见刍狗，何也？”宣曰：“君家欲失火，当善护之。”
俄遂火起，语宣曰：“前后三时皆不梦也，聊试君耳，何
以皆验邪？”宣对曰：“此神灵动君使言，故与真梦无异
也。”又问宣曰：“三梦刍狗，而其占不同，何也？”宣对曰：“刍
狗者，祭神之物，故君始梦当得饮食也。祭祀既讫，则
刍狗为车所轹，故中梦当堕车折脚也。刍狗既车轹
之后，必载以为樵，故后梦忧失火也。”宣之叙梦，凡此
类也。十中八九世，以比建平之相矣。其馀效，故不次
列。明帝末卒。

《曹爽传》注：《世语》曰：初，爽梦二虎衔雷公，雷公若二升
碗，放著庭中。爽恶之，以问占者，灵台丞马训曰：“‘忧兵’。
训退，告其妻曰：‘𤕤将以兵亡，不出旬日’。”
《汉晋春秋》，安定皇甫谧梦至洛阳，自庙出，见车骑甚
众，以物呈庙云：“诛大将军曹爽。”寤而以告其邑人，邑
人曰：“君欲作曹人之梦乎？朝无公孙彊，如何？且爽兄
弟典重兵，又”权尚书事，谁敢谋之！谧曰：“爽无叔振铎
之请，苟失天机，则离矣，何恃于彊！昔汉之阎显，倚母
后之尊，权国威命，可谓至重矣。阉人十九人，一旦尸
之，况爽兄弟乎！”

《魏志管辂传》：“吏部尚书何晏请之，邓飏在晏许，晏谓
辂曰：‘闻君著爻神妙，试为作一卦，知位当至三公不’？
又问：‘连梦见青蝇数十头来在鼻上，驱之不肯去，有
何意故？辂曰：夫飞鸮，天下贱鸟，及其在林食椹，则怀
我好音。况辂心非草木，敢不尽忠！昔元凯之弼重华，
宣慈惠和；周公之翼成王，坐而待旦，故能流光六合，
万国咸宁’。”此乃履道休应，非卜筮之所明也。今君侯
位重山岳，势若雷电，而怀德者鲜，畏威者众，殆非小
心翼翼，多福之仁。又鼻者艮，此天中之山，高而不危所以长守贵也。今青蝇臭恶而集之焉，位峻者颠，轻
豪者亡，不可不思害盈之数，盛衰之期。是故山在地
中曰“谦”，雷在天上曰“壮。”谦则裒多益“寡，壮则非礼不
履，未有损己而不光大，行非而不伤败。愿君侯上追
文王六爻之旨，下思尼父《彖象》之义，然后三公可决，
《青蝇》可驱也。”飏曰：“此老生之常谭。”辂答曰：“夫老生者
见不生，常谭者见不谭。”晏曰：“过岁更当相见。”辂还邑
舍，具以此言语舅氏。舅氏责辂言太切至，辂曰：“与死
人语，何所畏耶？”舅大怒，谓辂狂悖。岁朝西北大风，尘
埃蔽天，十馀日，闻晏，飏皆诛，然后舅氏乃服。

《晋书。宣帝纪》：帝至襄平，梦天子枕其膝曰：“视吾面俛
视有异于常。”心恶之。先是诏帝便道镇关中，及次白
屋，有诏召帝，三日之间，诏书五至，手诏曰：“间侧息望
到，到便直排阁，入视吾面。”帝大遽，乃乘追锋车，昼夜
兼行，自白屋四百馀里，一宿而至。引入嘉福殿卧内，
升御床，帝流涕问疾，天子执帝手目齐王曰：“以后事
相托，死乃复可忍。吾忍死待君得相见，无所复恨矣！”
与大将军曹爽并受遗诏辅少主。

兖州刺史令狐愚、太尉王凌贰于帝，谋立楚王彪。王
凌诈言吴人塞涂水，请发兵以讨之。帝潜知其计，不
听。夏，四月，帝自帅中军，泛舟沿流，九日而到甘城。凌
计无所出，乃迎于武丘，面缚水次，曰：“凌若有罪，公当
折简召凌，何苦自来耶？”帝曰：“以君非折简之客故耳。”
即以凌归于京师。道经贾逵庙，凌呼曰：“贾梁道，王凌
是大魏之忠臣，惟尔有神知之。”至项，仰鸩而死，收其
馀党，皆夷三族，并杀彪。悉录魏诸王公置于邺，命有
司监察，不得交关。天子遣侍中韦诞持节劳军于五
池。帝至自甘城，天子又使兼大鸿胪、太仆庾嶷持节
策命帝为相国，封安平郡公，孙及兄子各一人为列
侯，前后食邑五万户，侯者十九人。固让相国、郡公，不
受。六月，帝寝疾，梦贾逵、王凌为祟，甚恶之。秋八月戊
寅，崩于京师。

《魏志邓艾传》：“艾当伐蜀，梦坐山上而有流水，以问殄
虏护军爰邵。邵曰：‘按《易》卦，山上有水曰蹇’。《蹇繇》曰：‘蹇
利西南，不利东北’。孔子曰：‘蹇利西南，往有功也；不利
东北，其道穷也。往必克蜀，殆不还乎’！艾怃然不乐。”
《异苑》：“嵇康少尝昼寝，梦人身长丈馀，自称黄帝伶人
骸骨，在公舍东三里林中，为人发露。乞为葬埋，当厚
相报。”康至其处，果有白骨，胫长三尺，遂收葬之。其夜
复梦长人来，授以《广陵散曲》，及觉，抚琴而作，其声正
妙，都不遗忘。

《吴录》：丁固为司徒，初为尚书，梦松树生其腹上，谓人
曰：“松字十八公也。后十八年，吾当为公乎。”遂如梦焉。
《会稽先贤传》：阚泽字德润，在母胞八月，叱声震外。年
十三，梦见名字炳然在月中。

《吴志孙休传》：“太守李衡数以事侵休，休上书乞徙他
郡，诏徙会稽。居数岁，梦乘龙上天，顾不见尾，觉而异
之。”

《滇载记》：段氏之先，武威郡人，有名俭魏者，佐蒙氏有
功，赐名忠国，擢清平官，六传而生思平。思平生有异
兆，杨干真忌之，使人索捕，思平逃匿，得奇戟于品甸
波大村，又得神骥于叶镜湖。饥摘野桃剖之，核肤有
文曰：“青昔。”思平拆之曰：“青乃十二月，昔乃二十一日。
今杨氏政乱，吾当以是日举义乎？”遂借兵东方黑爨
松爨三十七部皆助之。众至河尾。是夕思平梦人斩
其首，又梦玉瓶耳缺，又梦镜破，惧不敢进兵。其军师
董迦罗曰：“梦皆吉兆也。公为大夫，夫去首为天，天子
兆也。玉瓶去耳为王，王者兆也。镜中有影，如人有敌，
镜破则无影，无影则无敌矣。三梦皆吉兆也。”思平乃
决。